แก้โกลด์อีทีเอฟเพี้ยนอิงราคาทองในตลาด
ก.ล.ต.สมาคม บลจ. แก้เอ็นเอวีกองทุนทอง
1 มี.ค. 2555

ก.ล.ต.สมาคม บลจ. แก้เอ็นเอวีกองทุนทอง ต่างประเทศเพี้ยน ให้คำนวณอิง iNAV สะท้อนราคาทองในตลาดทองคำ
นายวรพล โสคติยานุรักษ์ เลขาธิการ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ก.ล.ต.ได้หารือกับสมาคมบริษัทจัดการลงทุน และได้ข้อสรุปกรณีราคาปิดของกองทุนรวมทองคำที่จดทะเบียนซื้อขายในตลาดหลักทรัพย์ต่างประเทศ (Gold ETF) ผิดปกติ บลจ.จะใช้ราคาที่สะท้อนมูลค่าที่แท้จริงของ Gold ETF เช่น Indicative NAV (iNAV) ของ Gold ETF ซึ่งคำนวณจากราคาทองคำในตลาดซื้อขายทองคำมาใช้คำนวณ NAV ของกองทุนไทย 
กรณีที่ราคาปิดเป็นปกติ บลจ. ยังคงใช้ราคาปิดของ Gold ETF มาคำนวณ NAV กองทุนไทยตามเดิม 
นายวรพล กล่าวว่า ก.ล.ต.ยังได้หารือร่วมกับเจ้าหน้าที่ของตลาดหลักทรัพย์สิงคโปร์ (SGX) ซึ่ง SGX มองว่าราคาปิดผิดปกติอาจเกิดจากสภาพคล่องในวันดังกล่าว คือวันที่ 30 ธ.ค. 2554 มีค่อนข้างน้อย จึงดำเนินการตรวจสอบและวางมาตรการแก้ไขปัญหาแล้ว โดยกำหนดให้ผู้ดูแลสภาพคล่อง (Market Maker) เข้ามาทำหน้าที่ในช่วงก่อนปิดตลาด (Call Market) ซึ่งจะช่วยให้ราคาปิดเป็นปกติยิ่งขึ้น 
นางวรวรรณ ธาราภูมิ นายกสมาคมบริษัทจัดการลงทุน กล่าวว่า สมาชิกเห็นด้วยกับ ก.ล.ต. ในการกำหนดราคาตามแนวทางดังกล่าว